MALEE รูดเกือบ 9% คาดกำไร Q2 หดตัวแรง หลังกำลังซื้อ-การส่งออกลดลง
MALEE รูดเกือบ 9% ล่าสุด ณ เวลา 16.03 น. ราคาอยู่ที่ 41.75 บาท ลบ 4.00 บาท หรือ 8.74% สูงสุดที่ 45.75 บาท ต่ำสุดที่ 41.25 บาท มูลค่าซื้อขายที่ 235.26 ล้านบาท โบรกฯ ลดคำแนะนำเป็น "ขาย" คาดกำไร Q2/60 หดตัวแรง จากกำลังซื้อ-การส่งออกลดลง 
28 มิ.ย. 2560

ผู้สื่อข่าวรายงานว่า ราคาหุ้นบริษัท มาลีกรุ๊ป จำกัด (มหาชน) หรือ MALEE ณ เวลา 16.03 น. ราคาอยู่ที่ 41.75 บาท ลบ 4.00 บาท หรือ 8.74% สูงสุดที่ 45.75 บาท ต่ำสุดที่ 41.25 บาท มูลค่าซื้อขายที่ 235.26 ล้านบาท ขณะที่ดัชนีตลาดหุ้นไทยโดยรวมลบ 0.13%

ด้าน บล.ฟินันเซีย ไซรัส ระบุในบทวิเคราะห์ฯ ปรับลดคำแนะนำเป็น “ขาย” MALEE โดยมองว่าแนวโน้มกำไรสุทธิในไตรมาส 2/60 น่าจะหดตัวแรงคาดไว้ที่ ลดลง 29% จากไตรมาสก่อน และ ลดลง 41% จากปีก่อน จากทั้งการชะลอตัวของรายได้ในประเทศ จากปัญหากำลังซื้อ และส่งออก
ขณะที่การปรับปรุงระบบตรวจสอบคุณภาพสินค้าครั้งใหญ่ ส่งผลกระทบรายได้ขายน้ำมะพร้าว ซึ่งนำไปสู่การหดตัวลงของมาร์จิ้นจากทั้งอัตราการใช้กำลังการผลิตลดลง และ Product mix เปลี่ยนไป
โดยหากกำไรไตรมาส 2/60 เป็นไปตามคาด บริษัทจะมีกำไรสุทธิช่วงครึ่งแรกปีนี้ ลดลง 20% จากปีก่อน จึงปรับลดประมาณการกำไรสุทธิปีนี้ลง 25% เป็นการหดตัวลง 2.5% จากปีก่อน จากเดิมคาดโต 29% จากปีก่อน ทั้งนี้ยังมีความกังวลต่อการฟื้นตัวของยอดขายในประเทศในช่วงครึ่งหลังของปีนี้ และผลกระทบของภาษีค่าความหวาน เพราะยังมีความไม่แน่นอนในกรณีที่อาจไม่ให้ Grace Period (เวลาปรับตัว 2 ปี) แก่ผู้ประกอบการที่ไม่ได้เสียภาษีสรรพสามิต ซึ่ง MALEE จะเข้าข่ายด้วย